Chabane-ongeluk: Trokbestuurder was dalk dronkDie wrak van die motor waarin minister Collins Chabane, sy bestuurder en sy lyfwag gery het (15 Maart 2015) Foto: @Thabiso_Dlamini, Twitter Die polisie in Limpopo wag nog vir die uitslag om te bevestig of die vragmotorbestuurder wat betrokke was in die ongeluk Sondagoggend waartydens minister Collins Chabane, sy bestuurder en ŉ lyfwag dood is, onder die invloed van alkohol was. “Die polisie het ŉ asemtoets gedoen toe die man in hegtenis geneem is,” het kol. Ronel Otto, woordvoerder van die polisie, gesê. “Volgens dié toets het hy moontlik alkohol gedrink, en hy is gevolglik na ŉ hospitaal geneem vir verdere bloedtoetse.” Otto kon nie sê hoe lank dit sal duur voordat die uitslag van die bloedtoets bekend gemaak sal word nie. Die bestuurder is intussen Sondag in hegtenis geneem. “Die polisie ondersoek ŉ saak van strafbare manslag,” het Otto bygevoeg. Chabane, die minister van staatsdiens en administrasie, en sers. Lesiba Sekele en sers. Lawrence Lentsoane is Sondagoggend omstreeks 01:00 op slag dood toe hulle ŉ vragmotor getref het wat ŉ u-draai op die N1 sowat 30 km buite Polokwane gemaak het. Die vragmotorbestuurder is nie beseer nie. Hy sal na verwagting Dinsdag in die Polokwane-landdroshof verskyn. Intussen het Dipuo Peters, minister van vervoer, het Sondag gesê die Padverkeersbestuurskorporasie en die polisie ondersoek die saak. Jeff Radebe, minister in die presidensie, het intussen aangekondig ŉ spesiale amptelike begrafnis sal vir Chabane gereël word. Lees alle vorige berigte oor Collins Chabane op Maroela Media.